b'\n_START_ARTICLE_\nKaukokulkeutuminen\n_START_PARAGRAPH_\nKaukokulkeutuminen tarkoittaa haitallisten aineiden, kuten happamoittavien ilmansaasteiden, lyijyn, radioaktiivisen saasteen tai muiden ep\xc3\xa4puhtauksien, levi\xc3\xa4mist\xc3\xa4 p\xc3\xa4\xc3\xa4st\xc3\xb6l\xc3\xa4hteist\xc3\xa4 pitki\xc3\xa4 matkoja laajoille alueille._NEWLINE_Yleisimmin kaukokulkeutumisella tarkoitetaan ilman ep\xc3\xa4puhtauksien levi\xc3\xa4mist\xc3\xa4. Sit\xc3\xa4 koskee Genevess\xc3\xa4 vuonna 1979 Yhdistyneiden kansakuntien Euroopan talouskomission puitteissa tehty yleissopimus, joka tuli voimaan vuonna 1983 ja jonka Suomikin on ratifioinut. Valtiosta toiseen tapahtuvalla ilman ep\xc3\xa4puhtauksien kaukokulkeutumisella tarkoitetaan sopimuksessa sellaisten haitallisten aineiden levi\xc3\xa4mist\xc3\xa4, jotka fyysisesti ovat kokonaan tai osittain per\xc3\xa4isin tietyn valtion kansallisen laink\xc3\xa4ytt\xc3\xb6vallan alueelta ja joiden haitalliset vaikutukset ulottuvat toisen valtion laink\xc3\xa4ytt\xc3\xb6vallan alueelle niin kauas, ettei yksitt\xc3\xa4isten p\xc3\xa4\xc3\xa4st\xc3\xb6l\xc3\xa4hteiden tai -l\xc3\xa4hderyhmien vaikutuksia voi erottaa toisistaan._NEWLINE_Kaukokulkeutumisen yleissopimusta on t\xc3\xa4ydennetty useilla lis\xc3\xa4p\xc3\xb6yt\xc3\xa4kirjoilla, joissa s\xc3\xa4\xc3\xa4det\xc3\xa4\xc3\xa4n muun muassa ep\xc3\xa4puhtauksien tarkkailua ja arviointia koskevasta laajasta eurooppalaisesta yhteisty\xc3\xb6ohjelmasta (EMEP). Ohjelma on ollut erityisen menestyksek\xc3\xa4s happamoittavan laskeuman v\xc3\xa4hent\xc3\xa4misen kannalta._NEWLINE_EMEPin kaukokulkeumamallien tulosten mukaan esimerkiksi Tampereen seudun nitraattityppilaskeumasta noin 80\xc2\xa0% ja kokonaistyppilaskeumasta noin 75\xc2\xa0% on ulkomaisten p\xc3\xa4\xc3\xa4st\xc3\xb6jen eli kaukokulkeutumisen aiheuttamaa. Kokonaistyppilaskeuma oli Tampereen seudulla keskim\xc3\xa4\xc3\xa4rin l\xc3\xa4hes 0,6 g(N)/m\xc2\xb2 vuonna 1999. Typen vuosittainen kokonaislaskeuma on Etel\xc3\xa4-Suomessa nykyisin 0,4\xe2\x80\x930,6 g/m\xc2\xb2 eli 4\xe2\x80\x936 kg/ha, josta suurin osa on kaukolaskeumaa. Laskeuma ylitt\xc3\xa4\xc3\xa4 monin paikoin herkimmille mets\xc3\xa4maille ja vesist\xc3\xb6ille m\xc3\xa4\xc3\xa4ritellyt kriittiset kuormitusarvot. Voimakas typpilaskeuma rehev\xc3\xb6itt\xc3\xa4\xc3\xa4 metsien kasvustoa, ja heikommat lajit k\xc3\xa4rsiv\xc3\xa4t._NEWLINE_Typpilaskeuman ohella kaukokulkeutuminen vaikuttaa Suomessa merkitt\xc3\xa4v\xc3\xa4sti etenkin pienhiukkasten ja otsonin pitoisuuksiin. Pienhiukkasten viipym\xc3\xa4ajat ilmakeh\xc3\xa4ss\xc3\xa4 ovat sateettomissa oloissa vuorokausista viikkoihin ja kulkeutumismatkat sadoista tuhansiin kilometreihin. Esimerkiksi p\xc3\xa4\xc3\xa4kaupunkiseudulla keskim\xc3\xa4\xc3\xa4rin vain alle puolet ilman pienhiukkasista on per\xc3\xa4isin paikallisista l\xc3\xa4hteist\xc3\xa4, ja suurin osa on kaukokulkeutuneita hiukkasia.'